Asamatkoi wʉt,
judíospaklochow,
Jerusalén paklowaxpijiw,
japi toꞌa sacerdotes Juan poxade.
Toꞌabej kajachawaetpi sacerdotes.
Japi toꞌas wʉajnachaemsliajwapi Juan.
Pat wʉti Juanxot,
japi jʉm-aech:
—¿Xamkat achanam?
¿Xamkatlap Dios toꞌasponam?
—aechi Juanliajwa.
Juan diachwʉajnakolax chiekal paei.
Samata,
jʉmnot wʉt,
jʉm-aechon japi jiw chiekal jʉmtaeliajwa:
—Xan Cristowa-enil.
Dios toꞌaspona-enil puexa jiw bʉꞌweliajwan —aech Juan.
Japi pejme wʉajnachaemt wʉt,
jʉm-aechi:
—¿Xamkat achanam?
¿Xamkatlap Elías,
Dios pejprofetam?
—aechi Juanliajwa.
Juan jʉmnot wʉt,
jʉm-aechon japiliajwa:
—Xan japona-enilbej —aechon.
Do jawʉt,
pejme wʉajnachaemt wʉt,
jʉm-aechi:
—¿Xamkatlap asanam ‘Dios pejprofeta,
fʉlaeyaxaelpon’ —tisponam?
—aechi Juanliajwa.
Jawʉt,
Juan jʉmnot wʉt,
jʉm-aechon:
—Xan japona-enilbej —aechon.
Japi pejme jʉm-aech:
—Xam Dios pejprofeta-emil wʉt,
¿achanamkat xam?
Xanal xalaesian wʉajan natoꞌapiliajwa.
¿Achaxkat xanal najʉmchiyaxaelam xam najutliajwa?
—aechi Juanliajwa.
Do jawʉt,
Juan jʉmnot wʉt,
jʉm-aechon wʉajnachaemtaspiliajwa:
—Xan patx,
pajilaxtat nejlasfʉlax wʉt jʉmchiliajwan:
‘¡Kofim babijaxan isfʉlampoxan!
¡Ja-amde japox wajpaklonliajwa!
Ja-am wʉt,
me-ama jiw wʉajna nʉamt chiekal chaemt paklon pasliajwa,
jachiyaxaelam nejnejchaxoelaxantat’ —ansfʉlax,
me-ama Isaías,
Dios pejprofeta chajia jʉm-aech —aech Juan,
jiw bautisan,
wʉajnachaemtaspiliajwa.
Fariseos toꞌaspibej,
japi wʉajnachaemt wʉt,
jʉm-aechi Juanliajwa:
—Xam Cristowa-emil wʉt,
Elías-emil wʉtbej,
asan Dios pejprofeta-emil wʉtbej,
¿ma-aech xotkat xam jiw bautisam?
—aechi Juanliajwa.
Juan jʉmnot wʉt,
jʉm-aechon fariseos toꞌaspiliajwa:
—Xan jiw bautisax mintat,
japi jiw babijaxan ispoxan kofapi.
Pe asan xatisxotpon,
japon xamal matabija-emilfʉk.
Japon wʉajna xan fʉlaenx.
Fʉlaeyaxaelponliajwa xan pachaema-enil japon pejkajachawaesnanliajwa,
japon kaes pejme paklon xot.
Samata,
xan pachaema-enil jolsliajwan japon pejtʉakxajoelax —aech Juan fariseos toꞌaspiliajwa.
Jasoxtat Juan wʉajnachaemtas Betania paklowaxxot,
Jordánlajt we-enlelde,
juimt julanlelsan,
Juan jiw bautisafʉlxot.
Kandiawa wʉt,
Juan taen Jesús,
mox fʉlaen wʉt japonlel.
Jawʉt Juan jʉm-aech jiwliajwa:
“¡Taeꞌnik!
Amponlap,
me-ama Dios pejcordero,
ja-aechpon.
Japon asamatkoi tʉp wʉt,
mosaxael puexa jiw babijaxan ispoxanliajwa.
Japonliajwa xan chajia jʉm-an:
‘Xan fʉlaenx japon wʉajna.
Fʉlaeyaxaelpon,
japon kaes pejme paklonaxael.
Me-ama xan jachiyaxilon,
japon chajia wʉajna duk xot Diosxotse’ —an xan.
Majt japon xan chiekal matabijs-enil.
Pe xan fʉlaenx jiw bautisaliajwan mintat,
Israel tʉajnʉpijiw matabijaliajwapi japon” —aech Juan jiwliajwa,
jʉm-aech wʉton Cristoliajwa.
Do pejme Juan jʉm-aech jiwliajwa:
“Xan taenx,
Espíritu Santo athʉsik fʉloek wʉt a-utat Jesús pejmatwʉajasik.
Fʉloek wʉt,
na-eton japonxot.
Majt xan chiekal matabijs-enilfʉk,
achan Cristo.
Ja-an wʉt,
Dios,
xan natoꞌapon jiw bautisaliajwan mintat,
chajia najʉm-aechon:
‘Taenam wʉt Espíritu Santo,
fʉloek wʉt aton matwʉajasik na-esliajwa japonxot,
japonlap Cristowaxael.
Do jawʉx,
japon toꞌaxael Espíritu Santo xamal nejmatpʉatanxotaliajwa’ —na-aech Dios.
Xan japox taenx.
Samata,
Jesúsliajwa jʉm-an:
‘Diachwʉajnakolax japon Dios paxʉlan’ —an xan” —aech Juan,
jiw bautisan,
jiwliajwa.